Lukuaika noin 1 min

Mobiilisovellus Restiksen kautta toimivassa palvelussa asiakas pystyy tekemään, maksamaan ja noutamaan tilauksensa ilman verbaalista kommunikaatiota tai jonottamista. Kyseessä on ketjun mukaan Suomen markkinoille räätälöity innovaatio.

"Burger King uskoo tietysti ihmisten väliseen sanalliseen kanssakäymiseen, mutta Suomessa asuu myös valtava joukko perusluonteeltaan hiljaisia ja ujoja ihmisiä, joille tahdomme tarjota vaihtoehtoisen tilausmuodon", sanoo tiedotteessa Restelin myynti- ja markkinointijohtaja Toni Flyckt.

Flycktin mukaan palvelu lyhentää tilausaikoja keskimäärin 7-8 minuutilla. Ketjun mukaan uusi kaista enteilee perinteisten autokaistojen katoamista.

"Halusimme kehittää vaihtoehdon vanhoille Drive Thru -autokaistoille. Etenevissä määrin ne alkavat kuulua menneisyyteen, jossa osa kilpailijoistamme tuntuu yhä elävän", Flyckt sanoo.

Hiljainen kaista -palvelu avautuu perjantaina 15. helmikuuta Burger Kingin Käpylän ravintolassa. Konsepti tulee vähintään 15 suomalaiseen Burger King -ravintolaan.

Näin palvelu toimii

Asiakas rekisteröityy Restis-mobiilisovelluksen käyttäjäksi. Tilaus tehdään ja maksetaan Restiksen kautta. Asiakas päättää, milloin tilaus valmistuu, ajoittaa saapumisensa oikeaan ajankohtaan ja pysäköi ajoneuvonsa Burger King -ravintolan parkkipaikalle rajatulle Silent Pick Drive -alueelle. Tilaus tuodaan ajoneuvoon asti, ilman jonottamista tai odotusta.